Η συμβολή της ολικής αναβολεκτομής στην ακουστική λειτουργία σε σχέση με τα διεγχειρητικά ευρήματα
Authors: Κοντογιαννόπουλος Νικόλαος 
Published: September 2021

ΣΚΟΠΟΣ: Αυτή η μελέτη έχει σαν σκοπό να διερευνήσει την συμβολή της ολικής αναβολεκτομής στην ακουστική λειτουργία σε σχέση με τα διεγχειρητικά ευρήματα.ΥΛΙΚΟ-ΜΕΘΟΔΟΣ: Αξιολογήθηκαν 43 ασθενείς πάσχοντες από ωτοσκλήρυνση ως υποψήφιοι για χειρουργική επέμβαση αναβολεκτομής και διενεργήθηκαν τα προεγχειρητικά τονικά ακουογράμματα. Σχέση ανδρών/γυναικών (18/25). Σχέση ΔΕ/ΑΡ ώτων (20/23). Ηλικιακή διακύμανση από 31 έως 67 ετών. Επελέγη η ολική αναβολεκτομή ως επέμβαση εκλογής γι’ αυτούς τους ασθενείς.ΑΠΟΤΕΛΕΣΜΑΤΑ: Καταγράφηκαν μέσω του χειρουργικού ωτομικροσκοπίου τα διεγχειρητικά ανατομικά ευρήματα ως εξής: ανατομική θέση του αναβολέως προς το ακρωτήριο 20(46,51%), στο βάθος της ωοειδούς θυρίδος 19(44,18%), προς το κανάλι του προσωπικού νεύρου 4(9,31%), φυσιολογικά σκέλη αναβολέως 22(51,16%), ατροφικό πρόσθιο σκέλος αναβολέως 15(34,88%), ατροφικό οπίσθιο σκέλος αναβολέως 6(13,96%), φυσιολογικός τένοντας του μυός του αναβολέως 39(90,70%), ατροφικός τένοντας του μυός του αναβολέως 3(6,97%), απουσία της πυραμοειδούς εξοχής, του τένοντος και του μυός του αναβολέως 1(2,33%), φυσιολογικό μακρό σκέλος του άκμονος 37(86,04%), ατροφικό μακρό σκέλος του άκμονος 5(11,63%), σπασμένο μακρό σκέλος του άκμονος 1(2,33%), ωτοσκληρυντική βλάβη περιφερικά στο δακτυλιοειδή σύνδεσμο της βάσης του αναβολέως 3(6,98%), στο πρόσθιο χείλος της ωοειδούς θυρίδος 12(27,90%), σε όλη την έκταση της ωοειδούς θυρίδος 27(62.79%), στη διάρθρωση μεταξύ του άκμονος και του αναβολέως και στο πρόσθιο χείλος της ωοειδούς θυρίδος 1(2,33%), και αποκεκαλυμμένο προσωπικό νεύρο προβάλλων επί της ωοειδούς θυρίδος 2(4,65%). Επίσης καταγράφηκαν οι επιβαρυντικοί παράγοντες που προέκυψαν κατά την διάρκεια της επεμβάσεως ως εξής: αιμορραγία 14(32,56%) και επιπλέουσα πλάκα 5(11,63%). Ολοκληρώθηκε η μετεγχειρητική παρακολούθηση των παραπάνω ασθενών σε βάθος χρόνου ενός έτους, με καταγραφή των μετεγχειρητικών επιπλοκών που προκύπτουν κατά την διάρκεια του ανωτέρω χρονικού διαστήματος ως εξής: πρώϊμος μετεγχειρητικός ίλιγγος σε 9(20,93%), εκκριτική ωτίτιδα σε 2(4,65%) και νευροαισθητήριος βαρηκοΐα σε 1(2,33%). Τέλος διενεργήθηκαν τονικά ακουογράμματα μετά την παρέλευση τριμήνου από την ημέρα που πραγματοποιήθηκε η επέμβαση, εξαμήνου και έτους σε 35 από τα ανωτέρω περιστατικά, καταγράφοντας έτσι την εξέλιξη της ακοής, αυτών των ασθενών, εκ των οποίων ο (1)ένας υπέστη βαριά νευροαισθητήριο βαρηκοΐα. Η βελτίωση της ακοής των υπολοίπων, ένα έτος μετά την επέμβαση της ολικής αναβολεκτομής, όσον αφορά τη σύγκλιση του χάσματος μεταξύ της προεγχειρητικής αέρινης αγωγής και της μετεγχειρητικής οστέινης αγωγής, στις συχνότητες 500Hz, 1000Hz, 2000Hz, 3000Hz, σε <10dB(61,76%), 11-20dB(26,47%) και >20dB(11,77%).ΣΥΜΠΕΡΑΣΜΑΤΑ: Το μεγαλύτερο μέρος της τελικής (ένα χρόνο μετά την επέμβαση) βελτίωσης της ακοής, αποδόθηκε στους ασθενείς από το πρώτο τρίμηνο. Μεταξύ της βελτίωσης της ακοής ενός εξαμήνου μετά την επέμβαση και ενός έτους μετά, δεν υπήρξε στατιστική διαφορά. Η βελτίωση της ακουστικής λειτουργίας δεν συσχετίζεται με την παράμετρο του χρόνου, έτσι όπως αυτή είναι διαμορφωμένη στα δεδομένα του πρωτοκόλλου έρευνας διότι το φαινόμενο της βελτίωσης αυτής έχει ήδη φτάσει σε κορεσμό στους τρείς μήνες μετά την επέμβαση, οπότε και γίνεται η πρώτη μέτρηση.Η βελτίωση της ακουστικής λειτουργίας είχε ισχυρή αρνητική συσχέτιση με την παράμετρο του αν μετεγχειρητικά ο ασθενής παρουσίασε εκκριτική ωτίτιδα, παρουσιάζοντας πολύ φτωχά αποτελέσματα.Όσον αφορά την παράμετρο της συχνότητας, αυτή παρουσίασε στατιστική συσχέτιση με την βελτίωση της ακουστικής λειτουργίας καθώς αυτή μειώνεται στατιστικώς σημαντικά από τις χαμηλές προς τις υψηλές συχνότητες μέτρησης.Oι παραμέτροι, του φύλου, της ηλικίας, της πλευράς του αυτιού στο οποίο έγινε η επέμβαση, της έκτασης της ωτοσκληρυντικής βλάβης, των αμοιγώς ανατομικών διεγχειρητικών ευρημάτων, των επιβαρυντικών παραγόντων της επιπλέουσας πλάκας και της αιμορραγίας επί της ανοιχτής ωοειδούς θυρίδας που προέκυψαν κατά την διάρκεια της επέμβασης και της μετεγχειρητικής επιπλοκής του πρώϊμου μετεγχειρητικού ιλίγγου, δεν είχαν καμμία στατιστικώς σημαντική συσχέτιση με την βελτίωση της ακουστικής λειτουργίας.